**Ministru kabineta noteikumu projekta**

**"Par *ECSEL* kopuzņēmuma un Latvijas Republikas Izglītības un zinātnes ministrijas vienošanos” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Par ECSEL kopuzņēmuma un Latvijas Republikas Izglītības un zinātnes ministrijas vienošanos” (turpmāk – noteikumu projekts) izstrādāts saskaņā ar Zinātniskās darbības likuma 13.panta trešās daļas 3.un 4.punktu, Ministru kabineta iekārtas likuma 31.panta pirmās daļas 2.punktu, ievērojot Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai (apstiprināts ar Ministru kabineta 2015.gada 16.februāra rīkojumu Nr.78) 35.2.uzdevumā noteikto - Atbalstīsim zinātnes izcilību gan ar cilvēkresursu programmu, gan infrastruktūru, kura vērsta uz radīto zināšanu efektīvu pārnesi ražošanā, sabiedrībā un kultūrā. Izveidosim atbalsta programmu izcilākajām zinātnes institūcijām un nacionālajai tautsaimniecībai stratēģiski svarīgajās nozarēs. Nodrošināsim Latvijas zinātnisko institūciju aktīvu dalību starptautiskajās pētījumu programmās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības (turpmāk – ES) Pētniecības un inovācijas pamatprogrammā „Apvārsnis 2020” (2014. - 2020.gadam) publiskā un privātā sektora partnerības ietvaros tiek īstenota kopējā tehnologiju iniciatīva “Elektroniskie komponenti un sistēmas Eiropas vadošās lomas nostiprināšanai” (turpmāk – KTI), kuru īsteno kopuzņēmums ECSEL, kas izveidots ar Padomes 2014.gada 6.maija regulu (ES) Nr.561/2014, ar ko izveido kopuzņēmumu ECSEL (Dokuments attiecas uz EEZ) (OV L 169/152, 7.6.2014) (turpmāk – ECSEL regula).  Kopuzņēmums elektronisko komponentu un sistēmu jomā – ECSEL (*Electronic Components and Systems for European Leadership*) (turpmāk – kopuzņēmums ECSEL) aizstāj Eiropas Kopienas Septītās pamatprogrammas pētniecībai, tehnoloģiju attīstībai un demonstrējumu pasākumiem izveidoto kopuzņēmumu *ENIAC* nanoelektronikas jomā un kopuzņēmumu *ARTEMIS* iegulto sistēmu jomā.  ES ir noteikusi finansējumu KTI ieviešanai, apvienojot ES, tās dalībvalstu pētniecības programmu, kā arī privātpersonu resursus, tādejādi, sekmējot konkrētu ekonomikas jomu attīstību ES. KTI kā privātās un publiskās partnerības instrumentam ir šādi galvenie mērķi:  - veidot lielāku stratēģiskās darbības loku, atbalstot vērienīgas kopīgas pētniecības programmas, kas ir svarīgas konkurētspējai un izaugsmei ES līmenī;  - apvienot un koordinēt pētniecības intelektuālo potenciālu ES mērogā, vienojot visus pētniecības un attīstības investīciju avotus — gan publisko (tai skaitā nacionālo), gan privāto sektoru;  - nodrošināt ciešāku saikni starp pētniecību un industriju, tādējādi veicinot Eiropas Pētniecības telpas izveidi un Lisabonas stratēģijas mērķu īstenošanu.  Lai īstenotu KTI , ir izveidots kopuzņēmums ECSEL, pamatojoties uz ECSEL regulu. Kopuzņēmumu ECSEL veido ES dalībvalstis, Eiropas Komisija un komercsabiedrības. ESCEL regulā ir noteikti kopuzņēmuma ECSEL izveidošanas mērķi, tā juridiskais statuss, statūti, finansējuma avoti, finanšu noteikumi, kā arī kopuzņēmuma ECSEL dalībnieku atbildība par savu saistību izpildi.  Kopuzņēmuma ECSEL mērķi:  - saglabāt un palielināt pusvadītāju un viedo sistēmu ražošanas spēju Eiropā, tostarp vadošo lomu ražošanas aprīkojuma un materiālu apstrādes jomā;  - nodrošināt vadošo lomu projektēšanas un sistēmu, tostarp iegulto tehnoloģiju, inženiertehniskās izstrādes jomā;  - nodrošināt visām ieinteresētajām personām piekļuvi pasaules līmeņa infrastruktūrai elektronisko komponentu, kā arī iegulto un viedo sistēmu projektēšanai un ražošanai;  - veicināt ekosistēmu attīstību, iesaistot inovatīvus mazos un vidējos uzņēmumus, nostiprinot esošos klasterus un atbalstot jaunu klasteru izveidi jaunās daudzsološās jomās.  Pamatojoties uz ECSEL regulas pielikuma ECSEL statūtu 2.punktu, Latvija ir ECSEL kopuzņēmuma dalībniece.  Iesaistoties ECSEL kopuzņēmuma izsludinātajos projektu pieteikumu konkursos, Latvijas zinātniskajām institūcijām un uzņēmumiem (turpmāk – Latvijas partneri) būs iespēja veidot ciešu sadarbību inovatīvu produktu izstrādē ar attiecīgajā jomā strādājošiem Eiropas uzņēmumiem un zinātniskajām institūcijām, kopīgi risinot aktuālas nozares problēmas, kā arī piesaistīt ES finansējumu inovatīvo tehnoloģiju izpētei un izstrādnei, tādejādi ceļot savas valsts konkurētspēju.  Noteikumu projekts nepieciešams, lai noregulētu jautājumus par Latvijas kā kopuzņēmuma ECSEL dalībnieces dalību šī kopuzņēmuma projektu finansēšanā.  Noteikumu projekta mērķis ir nodrošināt finansiālu atbalstu Latvijas partneru projektu dalībai Eiropas Savienības pētniecības un inovācijas programmu pētniecības un attīstības projektos ECSEL kopuzņēmuma ietvaros. Minētā nacionālā finanšu atbalsta piešķiršanas kārtība tiks noteikta ar Ministru kabineta projektu “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (izskatīts Ministru kabineta 2015.gada 26.maija sēdē). Lai minētā noteikumu projekta normas varētu īstenot, ir nepieciešams noslēgt vienošanos starp kopuzņēmumu ECSEL un Izglītības un zinātnes ministriju (turpmāk – Latvijas un ECSEL vienošanās) par to, ka Latvija kā kopuzņēmuma ECSEL dalībniece apņemas piešķirt valsts līdzfinansējumu tiem Latvijas partneru pieteikuma projektiem, kuri būs kopuzņēmuma ECSEL akceptēti projekti noteiktas, atklātas projektu pieteikumu konkursa procedūras ietvaros un šādiem projektiem būs piešķirts Eiropas Savienības līdzfinansējums.  Ar akceptētu projektu saprot tādu Latvijas pieteikumu projektu, kas ir izstrādāts, izvērtēts (veiktas ekspertīzes) un atbilstoši kopuzņēmuma ECSEL atklāta projektu konkursa nolikumam kvalificējies dalībai attiecīgajā kopuzņēmuma ECSEL projektā (saņemot attiecīgu ES līdzfinansējumu). Par dalību attiecīgajā kopuzņēmuma ECSEL projektā Latvijas partneris ar attiecīga kopuzņēmuma ECSEL projekta koordinatoru un citām partnervalstīm paraksta projekta konsorcija līgumu, ņemot vērā, ka kopuzņēmums ECSEL ar Eiropas Komisiju ir jau noslēdzis vienošanos (grant agreeement) par attiecīgā kopuzņēmuma ECSEL projekta īstenošanas uzsākšanu, kā arī vienojas par attiecīgā kopuzņēmuma ECSEL projekta koordinatoru.  Saskaņā ar Latvijas un ECSEL vienošanos Latviju ECSEL kopuzņēmumāpārstāv un ECSEL kopuzņēmuma aktivitātes Latvijā koordinē Izglītības un zinātnes ministrija. Savukārt Valsts izglītības attīstības aģentūra veic nacionālās finansējošas iestādes funkcijas, tas ir slēdz valsts dotāciju nolīgumus ar Latvijas partneriem un administrē šos dotāciju nolīgumus atbilstoši nacionālajam regulējumam, vienlaikus ievērojot Latvijas un ECSEL vienošanos, ECSEL regulu un kopuzņēmuma ECSEL statūtus. Latvijas un ECSEL vienošanās ietvaros Izglītības un zinātnes ministrijas vārdā rīkojas Valsts izglītības attīstības aģentūra. Latvijas un ECSEL vienošanās angļu teksta redakcija ir apstiprināta ar ECSEL kopuzņēmuma Publisko iestāžu padomes 19.11.2014. lēmumu Nr.ESCEL-PAB-2014.03) (pievienots anotācijas pielikumā). Noteikumu projekts ir izstrādāts, lai pieņemtu un apstiprinātu Latvijas un ECSEL vienošanos, kā arī, lai noteiktu, ka Latvijas un ECSEL vienošanās paredzēto saistību izpildi koordinē Izglītības un zinatnes ministrija, kā arī Vienošanās spēkā stāšanās laiku un kārtību. |
| 3. | Projekta izstrādē iesaistītās institūcijas | Izglītības un zinātnes ministrija |
| 4. | Cita informācija | Noteikumu projekts ir nepieciešams, jo valsts zinātniskā institūta “Elektronikas un datorzinātņu institūts” pieteikuma projekts ir kvalificējies dalībai ES projektā kopuzņēmuma *ESCEL* projekta *3CCar* ietvaros, kura īstenošana sākas ar 2015.gada 1.jūniju, ievērojot šī kopuzņēmuma un EK noslēgto vienošanos par minētā projekta īstenošanu. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienošanās saistību izpildi nodrošinās Ministru kabineta 2015. gada 26. maija noteikumi Nr. 259 "Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā”. |
| 2. | Atbildīgā institūcija | Noteikumu projekts šo jomu neskar. |
| 3. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, Valsts izglītības attīstības aģentūra |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde notiks esošo pārvaldes funkciju ietvaros.  Jaunu institūciju izveide nav paredzēta.  Esošo institūciju likvidācija, reorganizācija nav paredzēta. |
| 3. | Cita informācija | Nav |

Anotācijas II, III, V, VI sadaļas – noteikumu projekts šīs jomas neskar.

Iesniedzēja:

izglītības un zinātnes ministre Mārīte Seile

Vizē:

Valsts sekretāra vietniece –

Izglītības departamenta direktore,

valsts sekretāra pienākumu izpildītāja Evija Papule

25.05.2015. 11:19

1094

Depkovska, 67047772

[anita.depkovska@izm.gov.lv](mailto:anita.depkovska@izm.gov.lv)